Hann er stuttur þráðurinn í Steingrími J. Sigfússyni . Hann lætur þingmenn æsa sig svo upp að hann hækkar róminn og ber í borð . Það sæmir illa forseta Alþingis . „ Eitt verður ekki liðið , að þingmenn grípi fram í fyrir forseta sínum . Þessum fundi verður slitið ef menn ætla að halda slíku áfram , “ sagði hann , eða orgaði , á þingheim í dag . Það er aumt , fyrir forsetann , að fá ekki athygli eða hafa stjórn á fundi án þess að láta eins og kjáni . Sú er nú samt staðan á Alþingi Íslendinga . „ Gagnrýni sem er réttmæt á það að málið hafi komið of seint fram á að sjálfsögðu einnig að koma á framfæri í umfjöllun um málið sem og að þinginu gefist of skammur tími til að skoða það ef það verður afgreitt fyrir áramót . Það er ævagömul venja hér að láta þingmenn ekki vanvirða dagskrána með þeim hætti að grauta saman umræðum um mál sem þegar eru á dagskrá fundar og taka þau undir öðrum liðum . Forverar mínir hafa hér mann fram af manni haldið mönnum við efnið í þessum efnum . Það þori ég að ábyrgjast með minni þingreynslu . Forseti er ekki að gera neitt annað en það sem fellur undir þá skyldu hans að halda góðri reglu á fundum , “ sagði forseti Alþingis í dag .